Vigyázat, besurranó tolvajok! 
A tapasztalatok szerint mindegy, hol lakik az ember, besurranásos lopás áldozata bárki lehet.
[bookmark: _GoBack]A kistelepüléseken felbukkanó tolvajok gyakran utazó bűnözők. Az elkövetők általában nem szemelik ki előre a helyszínt, faluról falura, vagy a kertvárosokat járva, csak a kedvező alkalomra várnak. A nyitva felejtett kapu, ajtó, vagy ablak vonzza őket.
Az sem probléma, ha összetalálkoznak az otthon tartózkodókkal. Mindig van a tarsolyukban valamilyen indok, amelyre ilyenkor hivatkoznak, majd sietve távoznak.  A besurranáshoz nem szükséges szaktudás, eszköz, legfeljebb gyorsaság, magabiztosság és lélekjelenlét.
Mivel a besurranások nagy részét nappal követik el, azért az alábbiakban közlünk néhány tanácsot, amelyek kis odafigyeléssel együtt elégségesek lehetnek a megelőzéshez.
· Ha otthon tartózkodik, napközben is zárja be a bejárati ajtót, hiszen nem biztos, hogy észreveszi a hívatlan látogatót!
· Ha csak rövid időre hagyja el lakását, vendégeit kíséri ki, vagy éppen ismerőseivel vált pár szót, akkor is mindig zárja be az ajtót!
· Fokozott figyelmet tanúsítson, ha nagyobb összeget vesz fel a pénzintézetben, vagy a postástól nagyobb összegű készpénzt vesz át, mivel az elkövetők kifigyelhetik, és könnyen áldozattá válhat! Ezért lehetőség szerint ne tartson otthon nagyobb összegű készpénzt!
· A szellőztetéssel is legyen óvatos! Ne hagyja kitárva földszinti lakása ablakait, ha nem tartózkodik a szobában! Ugyanez igaz a függőfolyosóra nyíló ablakok esetében is.
· A régebbi típusú, úgynevezett tollas kulcsoknál a kulcs egy speciális eszközzel kívülről is elforgatható és így az ajtó kinyitható. Az ilyen kulcsot semmiképpen ne hagyja a bejárati ajtó, vagy a kapu zárjában!
· Nagyobb házban érdemes mozgás-, vagy ajtónyitás-érzékelő riasztóberendezéseket felszerelni a szobákban. Ezeket éjszakára kapcsolja be azokban a zónákban, ahová nem szükséges kimennie! A bejárati ajtóra célszerű nyitásérzékelőt szerelni, így azon napközben sem tudnak észrevétlenül bejutni.
 
Az áldozattá válás elkerülése érdekében kérjük, fogadja meg tanácsainkat!

